SL Uradni list Evropske unije L 35/23

SKLEP KOMISIJE

z dne 5. februarja 2010

o ustanovitvi odbora partnerjev GMES

(2010/67/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) Globalno spremljanje okolja in varnosti (GMES) je pobuda za opazovanje zemlje, ki se izvaja pod vodstvom Evropske unije v partnerstvu z državami članicami. Njen cilj je podpirati boljše izkoriščanje industrijskega potenciala politike inovacij, raziskav in tehnološkega razvoja na področju opazovanja zemlje ter zagotoviti informacijske storitve.

(2) Za trajnostno uresničitev cilja GMES je treba uskladiti dejavnosti številnih udeleženih partnerjev GMES ter razviti, vzpostaviti in upravljati storitvene in opazovalne zmogljivosti, ki so skladne s potrebami uporabnikov. V ta namen bo Komisija morda morala uporabiti strokovno znanje strokovnjakov v okviru svetovalnega organa.

(3) V sporočilu „Globalno spremljanje okolja in varnosti (GMES): skrbimo za varnejši planet“ (1) je Komisija napovedala ustanovitev odbora partnerjev za pomoč Komisiji pri celovitem usklajevanju GMES.

(4) Zato je treba ustanoviti skupino strokovnjakov na področju GMES in opazovanja zemlje ter opredeliti njene naloge in sestavo.

(5) Skupina bo pomagala zagotavljati usklajevanje prispevkov vseh partnerjev GMES, da se bodo čim bolje izkoristile zmogljivosti ter opredelile vrzeli, ki jih je treba obravnavati na ravni Unije. Komisiji bo pomagala pri spremljanju skladnega izvajanja evropskega programa za opazovanje zemlje (GMES). Spremljala bo razvoj dejavnosti in omogočala izmenjavo dobrih praks pri GMES in opazovanju zemlje.

(6) Odbor partnerjev bodo sestavljali predstavniki držav članic, ki so strokovno usposobljeni na področju opazovanja zemlje, okolja in varnosti. Predstavnike predlagajo nacionalni organi, ki so odgovorni za opazovanje zemlje v posamezni državi članici.

(7) Za člane odbora je treba določiti pravila o razkrivanju podatkov, brez poseganja v Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (2).

(8) Osebne podatke, povezane s člani odbora, je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3).

(9) Pri delu skupine je treba zagotoviti sodelovanje Norveške in Švice, članic Evropske vesoljske agencije. Predstavnikom organizacij, ki sodelujejo pri opazovanju zemlje, predvsem nekdanjim članom Svetovalnega sveta GMES, je treba zagotoviti možnost udeležbe na sestankih skupine kot opazovalci.

(10) Primerno je, da se določi obdobje uporabe tega sklepa. Komisija bo pravočasno obravnavala smiselnost podaljšanja tega obdobja –

SKLENILA:

Člen 1

Odbor partnerjev GMES

Ustanovi se odbor partnerjev GMES (v nadaljnjem besedilu: odbor).

Člen 2

Naloge

Naloge odbora so:

1. vzpostaviti sodelovanje med organi držav članic in Komisijo pri vprašanjih, povezanih z GMES, da se zagotovi usklajevanje nacionalnih dejavnosti in dejavnosti Evropske unije pri GMES, čim bolje izkoristijo obstoječe zmogljivosti in opredelijo vrzeli, ki jih je treba obravnavati na evropski ravni;

2. pomagati Komisiji pri spremljanju skladnega izvajanja evropskega programa za opazovanje zemlje (GMES), ki vključuje financiranje z nepovratnimi sredstvi iz okvirnega raziskovalnega programa, pri katerem Komisiji pomaga odbor, ustanovljen na podlagi člena 8 Odločbe Sveta 2006/971/ES (4), in iz drugih finančnih virov EU, in ki temelji na programu vesoljske komponente GMES Evropske vesoljske agencije (ESA), katerega izvajanje spremlja odbor ESA za opazovanje zemlje;

3. pomagati Komisiji pri pripravi okvira za strateško izvajanje evropskega programa za opazovanje zemlje (GMES), vključno z: (i) letnim in večletnim okvirnim načrtovanjem dejavnosti programa EU; (ii) okvirnimi izvedbenimi shemami; (iii) oceno stroškov dejavnosti GMES in predhodno proračunsko strategijo; ter (iv) specifikacijo programa in pravili sodelovanja;

4. zagotavljati izmenjavo izkušenj in dobrih praks na področju GMES ter opazovanja zemlje.

Člen 3

Posvetovanje

1. Komisija se lahko posvetuje z odborom glede vseh zadev v zvezi z razvojem in izvajanjem GMES.

2. Predsednik odbora lahko Komisijo obvesti, da je zaželeno, da se o posebnem vprašanju posvetuje z odborom.

Člen 4

Članstvo – imenovanje

1. Odbor sestavlja 27 članov.

2. Člane odbora imenuje Komisija izmed strokovnjakov s področja opazovanja zemlje, okolja in varnosti.

Člane predlagajo nacionalni organi držav članic.

3. Nadomestni člani odbora so imenovani v enakem številu in pod istimi pogoji kakor člani. Nadomestni člani avtomatično nadomeščajo člane, ki so odsotni.

4. Komisija lahko povabi predstavnike organizacij, ki sodelujejo pri opazovanju zemlje, da se udeležijo sestankov kot opazovalci.

Predstavnik Švice in predstavnik Norveške sta povabljena kot stalna opazovalca.

5. Člani so imenovani kot predstavniki javnega organa.

6. Člani odbora so imenovani za mandat enega leta z možnostjo ponovne izvolitve. Svoje dolžnosti opravljajo, dokler niso zamenjani ali se jim ne izteče mandat.

7. Člane, ki ne morejo več učinkovito prispevati k razpravam odbora, dajo odpoved ali ne izpolnjujejo pogojev iz člena 339 Pogodbe, je mogoče zamenjati za preostanek njihovega mandata.

Člen 5

Delovanje

1. Odboru predseduje Komisija.

2. Med razpravo o zadevah, povezanih z vesoljsko komponento GMES, Komisiji pomaga Evropska vesoljska agencija.

Med razpravo o zadevah, povezanih s komponento in situ GMES, Komisiji pomaga Evropska agencija za okolje.

3. V dogovoru s Komisijo se lahko ustanovijo podskupine za proučitev posebnih vprašanj v okviru nalog, ki jih določi odbor. Take skupine se razpustijo takoj po opravljeni nalogi.

4. Predstavnik Komisije lahko prosi strokovnjake ali opazovalce s posebnim strokovnim znanjem v zvezi z zadevo na dnevnem redu, da sodelujejo v posvetovanjih odbora ali podskupine, če je to koristno in/ali potrebno.

5. Člani ne smejo razkrivati informacij, ki jih dobijo pri sodelovanju v razpravah odbora ali podskupine, če se te informacije po mnenju Komisije nanašajo na zaupne zadeve.

6. Odbor in njegove podskupine se običajno sestajajo v prostorih Komisije v skladu s postopki in časovnim razporedom, ki jih določi odbor. Komisija zagotovi administrativne storitve. Zasedanj odbora in njegovih podskupin se lahko udeležujejo drugi zainteresirani uradniki Komisije.

7. Odbor sprejme svoj poslovnik na podlagi standardnega poslovnika, ki ga je sprejela Komisija.

8. Službe Komisije lahko na internetu v izvirnem jeziku zadevnega dokumenta objavijo vsak povzetek, sklep, del sklepa ali delovni dokument odbora.

Člen 6

Stroški sestankov

1. Komisija povrne potne stroške in, kadar je to primerno, dnevnice članov, strokovnjakov in opazovalcev, v zvezi z dejavnostmi odbora, v skladu s pravili Komisije o nadomestilih za zunanje strokovnjake.

2. Člani odbora, strokovnjaki in opazovalci za svoje storitve niso plačani.

3. Stroški zasedanj se povrnejo v mejah letnega proračuna, ki ga pristojne službe Komisije dodelijo odboru.

Člen 7

Začetek veljavnosti in uporaba

Ta odločba začne veljati tretji dan po objavi v Uradnem listu Evropske unije.

Uporablja se do 31. decembra 2011.

V Bruslju, 5. februarja 2010 Za Komisijo Predsednik José Manuel BARROSO

(1) COM(2008) 748 konč.

(2) UL L 317, 3.12.2001, str. 1.

(3) UL L 8, 12.1.2001, str. 1.

(4) UL L 400, 30.12.2006, str. 86.